  Майя Бывальцева Финн-угор лулчеберетъя «Палэзян» фестивальлэн ужрадъёсыз Удмуртиын нырысьсэ ортчозы инбам улын. Со сярысь ивортэ Калыкъёслэн эшъяськон юртсылэн пресс-службаез. Калыккуспо фестиваль таяз арын коньывуонэ интые, 21–24 куарусёнэ ортчоз. Радъясьёсыз оско, куазь умой луиз ке кӧняез ке чаклам ужрадъёс инбам улын мынозы. 6-тӥ фестивальлэн ужанрадлыказ — концертъёс, котырес ӝӧкъёс, адӟытонъёс, мастер-классъёс. Озьы ик туала дӥськутэ пужыосты пыртон сярысь вераськон мыноз, сое нуоз модельер Олег Ажгихин. Ужрадэ пыриськемзы сярысь ивортӥзы ни Мордовиысь «Од Варма» арт-театр, Комиысь «Севериада» рок-группа, Марий Элысь «Куат» группа но Марина Садова, Финляндиысь кантелеен шудӥсь Минна Раскинен. Радъясьёс Эстониысь но Венгриысь лулчеберет удысын ужасьёслэсь пумкылъянзэс возьмало на. Калыккуспо фестиваль усьтӥськоз 21-тӥ куарусёнэ Калыкъёслэн эшъяськон юртазы, отын кык адӟытонъёс но калык эктонъя ӝыт радъяськозы. «Палэзян» арня кутскоз егит суредасьлэн Анна Образцовалэн «Ватэм пусъёс» нимаз адӟытонэныз. Со мифъёсъя, выжыкылъёсъя, вашкала удмурт кырӟанъёсъя акварелен быдэстэм иллюстрациоссэ но мукет ужъёссэ возьматоз. Интыез: Калыкъёслэн эшъяськон юртсы, 1-тӥ этажысь холл Кутсконэз: 17 час 30 минут Мукетыз тодматон — егитъёслэн «Ингож» бичетсы. Альманах литературая семинар бере поттэмын, таяз арын сое ортчытӥзы «Удмурт дунне» газет но егитъёслэн «Шунды» огазеяськонзы. «Тодматонын бичетысь кылбуръёс но проза чузъяськозы, егит удмурт кырӟасьёс кырӟанъёсты быдэстозы. Озьы ик Комиысь но Мордовиысь кылбурчиосын пумиськон чакламын», — вераз «Шундылэн» кивалтӥсез Ольга Тронина. Интыез: Калыкъёслэн эшъяськон юртсы, 1-тӥ этажысь крезьгуро салон Кутсконэз: 18 час «Палэзян» фестивальлэсь нырысетӥ нуналзэ йылпумъялоз калык эктонъя «Эктон корка плюс» ӝыт. Кубыз, арган, барабанъёс но мукет калык инструментъёс шудэм улсын финн-угор эктонъёсты эктыны луоз. Интыез: Калыкъёслэн эшъяськон юртсы, 3-тӥ этажысь зал Кутсконэз: 19.00 Фестивальлэн йылпумъян концертэз 23-тӥ куарусёнэ лулчеберетъя «Аксион» дворецын ортчоз. ВАТСАН «Палэзян» — финн-угор лулчеберетлы сӥзем фестиваль. Валтӥсь ужрадъёсыз ортчо Ижкарын, куд-ог ужрадъёс Удмуртиысь гуртъёсын но черкогуртъёсын радъяськыло. «Палэзянэ» лыкто егит крезьгурасьёс, тодосчиос, гожъясьёс, суредасьёс но туспуктӥсьёс. Удмуртъёслэн трос осконъёссы палэзен герӟаськемын, со утись писпу лыдъяське. Нялтас вераса, Ижкарлэн кунпусаз но палэзь ӟуски возьматэмын. Тегъёс: Мерлык Лулчеберет Ижкар Удмуртия удмуртъёс финн-угоркалыкъёс  